Fælles holdning (EF) nr. 53/2002

fastlagt af Rådet den 23. september 2002

med henblik på vedtagelse af Europa-Parlamentets og Rådets direktiv 2002/.../EF af ... om ændring af Rådets direktiv 83/477/EØF om beskyttelse af arbejdstagere mod farerne ved under arbejdet at være udsat for asbest

(2002/C 269 E/01)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 137, stk. 2,

under henvisning til forslag fra Kommissionen, udarbejdet efter høring af arbejdsmarkedets parter og Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) I Rådets konklusioner af 7. april 1998 om beskyttelse af arbejdstagere mod farerne ved at være udsat for asbest(4) opfordres Kommissionen til at fremlægge forslag til ændring af direktiv 83/477/EØF(5), navnlig under hensyntagen til det hensigtsmæssige i at koncentrere og tilpasse beskyttelsesforanstaltningerne til personer, der er mest udsat for risici, navnlig arbejdstagere, der arbejder med at fjerne asbest, og arbejdstagere, der ved uheld kommer i kontakt med asbest under vedligeholdelsesopgaver.

(2) I henhold til nævnte konklusioner opfordres Kommissionen endvidere til at forelægge forslag til ændring af direktiv 83/477/EØF på baggrund af de yderligere undersøgelser af grænseværdier for eksponering for chrysotil og metoderne for måling af luftens indhold af asbest under henvisning til den metode, som Verdenssundhedsorganisationen (WTO) har vedtaget. Der bør træffes tilsvarende foranstaltninger vedrørende erstatningsfibre.

(3) Det Økonomiske og Sociale Udvalg har i sin udtalelse om asbest(6) opfordret Kommissionen til at træffe nye foranstaltninger til at reducere arbejdstagernes risici.

(4) Ved Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(7) er der indført forbud mod markedsføring og anvendelse af chrysotil med virkning fra den 1. januar 2005, hvilket i høj grad nedbringer den mængde asbest, arbejdstagerne udsættes for.

(5) Alle arbejdstagere bør være beskyttet mod risici i forbindelse med eksponering for asbest, og de undtagelser, der er fastsat for skibsfart og luftfart, bør derfor afskaffes.

(6) For at sikre klare definitioner af fibrene bør den nye definition omfatte enten mineralogi eller CAS-nummer (Chemical Abstract Service).

(7) Uden at andre fællesskabsbestemmelser vedrørende markedsføring og anvendelse af asbest derved tilsidesættes, vil en begrænsning af de aktiviteter, der indebærer en eksponering for asbest, være af særdeles stor betydning for forebyggelse af asbestrelaterede sygdomme.

(8) Systemet med anmeldelse af aktiviteter, der indebærer en eksponering for asbest, bør tilpasses til de nye arbejdsvilkår.

(9) Aktiviteter, der udsætter arbejdstagerne for asbestfibre under udvinding af asbest, ved fremstilling og forarbejdning af asbestprodukter eller ved fremstilling og forarbejdning af produkter, der indeholder forsætligt tilsat asbest, bør udelukkes, da de har et højt eksponeringsniveau, som det er vanskeligt at forebygge imod.

(10) På grundlag af den nyeste tekniske viden bør det fastsættes, hvordan der skal udtages stikprøver til måling af luftens asbestindhold, og hvordan fibrene skal tælles.

(11) Selv om man endnu ikke har kunnet fastslå en undergrænse for, hvornår eksponering for asbest indebærer en kræftrisiko, bør grænseværdien for erhvervsmæssig eksponering for asbest reduceres.

(12) Arbejdsgiverne bør have pligt til, inden fjernelsen af asbest påbegyndes, at påvise forekomst eller formodet forekomst af asbest i bygninger eller installationer og videregive disse oplysninger til andre, der evt. eksponeres ved anvendelse, vedligeholdelse eller andre aktiviteter i eller ved bygningen.

(13) Det bør sikres, at nedrivning eller fjernelse af asbest foretages af virksomheder, der har kendskab til alle forholdsregler, der skal træffes for at beskytte arbejdstagerne.

(14) Det bør sikres, at arbejdstagere, der eksponeres for eller kan blive eksponeret for asbest, for i væsentligt omfang at bidrage til at nedsætte de dermed forbundne risici, modtager en særlig uddannelse.

(15) Indholdet af eksponeringsprotokoller og helbredsjournaler, jf. direktiv 83/477/EØF, bør være på linje med kravene i Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF)(8).

(16) Der bør foretages en opdatering af de praktiske retningslinjer for den kliniske undersøgelse af de eksponerede arbejdstagere på baggrund af den nyeste medicinske viden med henblik på en tidlig påvisning af asbestrelaterede sygdomme.

(17) Målene for dette direktiv, nemlig en forbedret beskyttelse af arbejdstagerne mod farerne ved under arbejdet at være udsat for asbest, kan ikke i tilstrækkelig grad opfyldes af medlemsstaterne og kan derfor på grund af handlingens omfang og virkninger bedre gennemføres på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går direktivet ikke ud over, hvad der er nødvendigt for at nå disse mål.

(18) Ændringerne i dette direktiv udgør et konkret skridt i gennemførelsen af det indre markeds sociale dimension.

(19) Ændringerne begrænser sig til et minimum for ikke unødigt at hæmme etablering og udvikling af små og mellemstore virksomheder.

(20) Direktiv 83/477/EØF bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1

Direktiv 83/477/EØF ændres således:

1) Artikel 1, stk. 2, udgår.

2) Artikel 2 affattes således:

"Artikel 2

I dette direktiv forstås ved 'asbest' følgende silikater med fiberstruktur:

- actinolit, CAS-nr. 77536-66-4(9)

- asbestgrunerit (amosit), CAS-nr. 12172-73-5(10)

- anthophyllit, CAS-nr. 77536-67-5(11)

- chrysotil, CAS-nr. 12001-29-5(12)

- crocidolit, CAS-nr. 12001-28-4(13)

- tremolit, CAS-nr. 77536-68-6(14)."

3) Artikel 3, stk. 3, affattes således:

"3. Såfremt der er tale om sporadisk eksponering af arbejdstagerne, og den er af svag intensitet, og hvis resultaterne af risikovurderingen, jf. stk. 2, klart viser, at grænseværdien for asbesteksponering ikke vil blive overskredet i luften i arbejdsområdet, kan man undlade at anvende artikel 4, 15 og 16, når det drejer sig om arbejde:

a) med kortvarige, ikke-kontinuerlige vedligeholdelsesopgaver, under hvilke arbejdet kun omfatter materialer, der ikke er letsmuldrende

b) med fjernelse af ubeskadiget materiale uden ødelæggelse heraf, hvor asbestfibrene er bundet tæt sammen i en matrice

c) med indkapsling og indpakning af asbestholdigt materiale, som er i god stand

d) med overvågning og kontrol af luften samt indsamling af prøver for at fastslå, om et givet materiale indeholder asbest."

4) Artikel 4 ændres således:

a) Nr. 2 affattes således:

"2) Arbejdsgiveren indgiver anmeldelse til medlemsstaternes ansvarlige myndighed i overensstemmelse med de ved lov eller administrativt fastsatte nationale bestemmelser, før arbejdet påbegyndes.

Anmeldelsen skal mindst omfatte en kort beskrivelse af

a) arbejdsstedets beliggenhed

b) den asbesttype og de asbestmængder, der arbejdes med

c) arbejdsområderne og de anvendte metoder

d) antallet af berørte arbejdstagere

e) datoen for arbejdets påbegyndelse og varigheden af dette

f) de foranstaltninger, der er truffet for at begrænse arbejdstagernes eksponering for asbest."

b) Nr. 4 affattes således:

"4) Hver gang der sker ændringer af arbejdsvilkårene, som kan medføre en væsentlig forøget eksponering for støv fra asbest eller asbestholdige materialer, skal der på ny indgives anmeldelse."

5) I artikel 5 tilføjes følgende stykke:"Med forbehold af gennemførelse af andre fællesskabsbestemmelser om markedsføring og anvendelse af asbest forbydes aktiviteter, der udsætter arbejdstagerne for asbestfibre under udvinding af asbest, ved fremstilling og forarbejdning af asbestprodukter eller ved fremstilling og forarbejdning af produkter, der indeholder forsætligt tilsat asbest, bortset fra behandling og deponering af produkter fra nedrivning eller fjernelse af asbest."

6) Artikel 6 affattes således:

"Artikel 6

For alle aktiviteter, som omhandles i artikel 3, stk. 1, skal arbejdstagernes eksponering for støv fra asbest eller asbestholdige materialer på arbejdsstedet nedsættes til et minimum og under alle omstændigheder til et niveau, der ligger under den grænseværdi, som er fastsat i artikel 8, idet der især træffes følgende foranstaltninger:

1) Antallet af arbejdstagere, der eksponeres for eller kan blive eksponeret for støv fra asbest eller asbestholdige materialer, skal begrænses mest muligt.

2) Arbejdsprocesserne skal være udformet således, at de ikke forårsager frembringelse af asbeststøv, eller, hvis dette ikke viser sig muligt, således, at der ikke forekommer udslip af asbeststøv i luften.

3) Alle lokaler og alt udstyr, hvori eller hvormed bearbejdning af asbest finder sted, skal kunne rengøres og vedligeholdes effektivt og jævnligt.

4) Asbest eller materialer, der indeholder eller afgiver asbestfibre, oplagres og transporteres i egnet lukket emballage.

5) Affald skal hurtigst muligt samles og fjernes fra arbejdsstedet i egnet lukket emballage, der mærkes med oplysning om, at den indeholder asbest. Denne foranstaltning finder ikke anvendelse på udvindingsvirksomhed. Dette affald behandles derpå i overensstemmelse med Rådets direktiv 91/689/EØF af 12. december 1991 om farligt affald(15)."

7) Artikel 7 affattes således:

"Artikel 7

1. På grundlag af en indledende risikovurdering og for at sikre overholdelsen af den grænseværdi, der er fastsat i artikel 8, foretages der regelmæssigt måling af koncentrationen af asbestfibre i luften på arbejdsstedet.

2. Prøveudtagningen skal være repræsentativ for, i hvilket omfang arbejdstageren er udsat for støv fra asbest eller asbestholdige materialer.

3. Prøveudtagningen foretages efter samråd med arbejdstagerne og/eller disses repræsentanter i virksomheden.

4. Prøveudtagningen foretages af personale med de nødvendige kvalifikationer. Den efterfølgende analyse af prøverne i overensstemmelse med stk. 6 foretages i laboratorier, som er udstyret til optælling af fibre.

5. Prøveudtagningen skal være af en sådan varighed, at der kan konstateres en påvirkning, som efter at være blevet tidsmæssigt vægtet enten ved måling eller beregning er repræsentativ for en referenceperiode på otte timer (ét skift).

6. Optællingen af fibre skal så vidt muligt udføres ved hjælp af et fasekontrast-mikroskop (PCM) i overensstemmelse med den metode, som WHO (Verdenssundhedsorganisationen) anbefalede i 1997(16), eller efter en anden metode, der giver tilsvarende resultater.

Ved den i første afsnit omhandlede måling af asbest i luften tages kun fibre, der er længere end fem mikrometer og tyndere end 3 mikrometer, og hvor forholdet længde/tykkelse er større end 3:1, i betragtning."

8) Artikel 8 affattes således:

"Artikel 8

Arbejdsgiveren sikrer, at ingen arbejdstager udsættes for en koncentration af asbest i luften, der overstiger 0,1 fibre pr. cm3 udregnet i forhold til et tidsvægtet gennemsnit (TWA) på 8 timer."

9) Artikel 9, stk. 1, udgår.

10) Artikel 10 ændres således:

a) Stk. 1, første afsnit, affattes således:"Såfremt den i artikel 8 fastsatte grænseværdi overskrides, skal årsagerne til overskridelsen påvises, og der skal hurtigst muligt træffes foranstaltninger til afhjælpning af situationen."

b) Stk. 3 affattes således:

"3. Såfremt eksponeringen ikke kan nedbringes ved andre midler, og grænseværdien gør det nødvendigt at bære individuelt åndedrætsværn, må dette ikke skulle bæres konstant, og den enkelte arbejdstagers anvendelse af sådant værn skal begrænses til det strengt nødvendige."

11) Følgende artikel indsættes:

"Artikel 10a

Inden nedrivnings- eller vedligeholdelsesarbejder påbegyndes, tager arbejdsgiverne, eventuelt ved at indhente oplysninger hos ejerne, de nødvendige skridt til at fastslå, hvilke materialer der kan formodes at indeholde asbest.

Hvis der er den mindste mistanke om, at der forekommer asbest i et materiale eller en bygning, anvendes de relevante bestemmelser i dette direktiv."

12) Artikel 11, stk. 1, affattes således:

"1. For så vidt angår aktiviteter som nedrivning, fjernelse af asbest, reparation og vedligeholdelse, hvor det kan forudses, at den grænseværdi, der er fastsat i artikel 8, kan forventes overskredet på trods af forebyggende tekniske foranstaltninger til begrænsning af indholdet af asbest i luften, skal arbejdsgiveren træffe foranstaltninger til sikring af, at arbejdstagerne beskyttes under udførelsen af dette arbejde, idet navnlig:

a) arbejdstagerne får udleveret egnede åndedrætsværn og andre personlige værnemidler, som de skal bære

b) der opsættes advarselsskilte for at tilkendegive, at den grænseværdi, der er fastsat i artikel 8, kan forventes overskredet

c) det skal undgås, at støv fra asbest eller asbestholdige materialer spredes uden for lokalerne/arbejdsområdet."

13) Artikel 12, stk. 2, første og andet afsnit, affattes således:"2. Det skal fremgå af den i stk. 1 omhandlede arbejdsplan, hvilke foranstaltninger der er nødvendige for arbejdstagernes sikkerhed og sundhed på arbejdsstedet.

Arbejdsplanen skal navnlig indeholde følgende regler:

- asbest og/eller asbestholdige materialer fjernes, inden nedrivningsteknikker bringes i anvendelse, medmindre dette ville medføre en større risiko for arbejdstagerne, end hvis asbesten og/eller de asbestholdige materialer var blevet efterladt på stedet

- personlige værnemidler, som omhandlet i artikel 11, stk. 1, litra a), skal om nødvendigt stilles til rådighed

- når nedrivningsarbejdet eller arbejdet med at fjerne asbesten er tilendebragt, skal man sikre sig, at der ikke er risici som følge af udsættelse for asbest på arbejdspladsen i overensstemmelse med national lovgivning og praksis."

14) Følgende artikler indsættes:

"Artikel 12a

1. Arbejdsgiveren skal sørge for et relevant uddannelsesprogram for alle arbejdstagere, der eksponeres for eller kan blive eksponeret for støv, der indeholder asbest. Uddannelsen skal udbydes regelmæssigt og uden udgifter for arbejdstageren.

2. Uddannelsens indhold skal være let forståeligt for arbejdstagerne. De skal herved sættes i stand til at erhverve sig de nødvendige kundskaber og færdigheder med hensyn til forebyggelse og sikkerhed, især for så vidt angår:

a) asbests egenskaber og virkninger for sundheden, herunder også de synergiske virkninger af rygning

b) produkttyper eller materialer, der kan formodes at indeholde asbest

c) aktiviteter, der kan medføre asbesteksponering, og betydningen af forebyggende kontrolforanstaltninger for at formindske eksponeringen

d) sikre arbejdsmetoder, kontrol og værnemidler

e) formålet med og det rette valg af åndedrætsværn samt hermed forbundne begrænsninger og rigtig anvendelse

f) nødforanstaltninger

g) procedurer for dekontaminering

h) bortskaffelse af affald

i) krav om lægetilsyn.

3. Der skal på fællesskabsplan udarbejdes praktiske retningslinjer for uddannelse af arbejdstagere, der arbejder med fjernelse af asbest.

Artikel 12b

Virksomhederne skal, før de udfører arbejde i form af nedrivning eller fjernelse af asbest, bevise, at de har kvalifikationer på dette område. Disse beviser udformes i overensstemmelse med national lovgivning og/eller praksis."

15) Artikel 14, stk. 2, litra b), affattes således:

"b) snarest muligt at underrette de pågældende arbejdstagere og disses repræsentanter i virksomheden eller anlægget, såfremt den grænseværdi, som er fastsat i artikel 8, overskrides, samt om årsagerne hertil, og høre arbejdstagerne og/eller disses repræsentanter i virksomheden eller anlægget om de foranstaltninger, der skal træffes, eller i hastende tilfælde underrette dem om, hvilke foranstaltninger der er truffet."

16) Artikel 15, nr. 3, affattes således:

"3) Arbejdstagerne skal have oplysninger og vejledning om enhver helbredsundersøgelse, som de kan underkaste sig, efter at de ikke længere udsættes for asbest.

Den læge eller den myndighed, der er ansvarlig for lægetilsynet, kan erklære, at det er nødvendigt fortsat at føre tilsyn, efter at arbejdstagerne ikke længere udsættes for asbest, så længe den godkendte læge eller den berørte myndighed anser dette for nødvendigt for at beskytte de berørte personers helbred.

Det fortsatte tilsyn finder sted i overensstemmelse med national lovgivning og praksis."

17) Artikel 16, nr. 2, affattes således:

"2) de i nr. 1 omhandlede protokoller og de personlige helbredsjournaler, som er omhandlet i artikel 15, nr. 1, skal i overensstemmelse med national lovgivning og/eller praksis opbevares i mindst 40 år efter, at der ikke længere finder eksponering sted."

18) I artikel 16 tilføjes følgende nummer:

"3) de i nr. 2 omhandlede protokoller og helbredsjournaler stilles til rådighed for de ansvarlige myndigheder i de tilfælde, hvor virksomhedens aktiviteter ophører, i overensstemmelse med national lovgivning og/eller praksis."

19) Bilag I udgår.

20) Bilag II, punkt 3, affattes således:

"3) Helbredsundersøgelser af arbejdstagerne gennemføres i overensstemmelse med arbejdsmedicinske principper og praksis og bør i det mindste omfatte følgende:

- udarbejdelse af en journal vedrørende arbejdstagerens helbreds- og arbejdsforhold

- personlig samtale

- almindelig klinisk undersøgelse og især af thorax

- undersøgelse af åndedrætsfunktionen (spirometri og flow-volumenkurve).

Lægen og/eller den ansvarlige myndighed for sundhedsovervågningen træffer afgørelse om yderligere undersøgelser, såsom undersøgelser af ekspektoratets cytologi, en røntgenundersøgelse af thorax eller tomografi, på baggrund af den nyeste arbejdsmedicinske viden."

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den ...(17). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne sender Kommissionen de vigtigste nationale retsforskrifter, de udsteder på direktivets område.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 304 E af 30.10.2001, s. 179.

(2) EFT C 94 af 18.4.2002, s. 40.

(3) Europa-Parlamentets udtalelse af 11.4.2002 (endnu ikke offentliggjort i EFT), Rådets fælles holdning af 23.9.2002 og Europa-Parlamentets afgørelse af ... (endnu ikke offentliggjort i EFT).

(4) EFT C 142 af 7.5.1998, s. 1.

(5) EFT L 263 af 24.9.1983, s. 25. Senest ændret ved direktiv 98/24/EF (EFT L 131 af 5.5.1998, s. 11).

(6) EFT C 138 af 18.5.1999, s. 24.

(7) EFT L 262 af 27.9.1976, s. 201. Senest ændret ved Kommissionens direktiv 2001/91/EF (EFT L 286 af 30.10.2001, s. 27).

(8) EFT L 196 af 26.7.1990, s. 1. Senest ændret ved direktiv 1999/38/EF (EFT L 138 af 1.6.1999, s. 66).

(9) Nummer i Chemical Abstract Service (CAS).

(10) Nummer i Chemical Abstract Service (CAS).

(11) Nummer i Chemical Abstract Service (CAS).

(12) Nummer i Chemical Abstract Service (CAS).

(13) Nummer i Chemical Abstract Service (CAS).

(14) Nummer i Chemical Abstract Service (CAS).

(15) EFT L 377 af 31.12.1991, s. 20. Senest ændret ved direktiv 94/31/EF (EFT L 168 af 2.7.1994, s. 28).

(16) Determination of airborne fibre number concentrations. A recommended method, by phase-contrast optical microscopy (membrane filter method). ISBN 92 4 154 496 1, WHO, Genève, 1997.

(17) Tre år efter dette direktivs ikrafttræden.

RÅDETS BEGRUNDELSE

I. INDLEDNING

1. Kommissionen forelagde den 20. juli 2001 Rådet et forslag til direktiv om ændring af direktiv 83/477/EØF om beskyttelse af arbejdstagere mod farerne ved under arbejdet at være udsat for asbest; forslaget bygger på EF-traktatens artikel 137, stk. 2.

2. Europa-Parlamentet afgav udtalelse den 11. april 2002.

3. Det Økonomiske og Sociale Udvalg afgav udtalelse den 21. februar 2002.

4. Regionsudvalget tilkendegav ved skrivelse af 13. februar 2002, at det ikke ville afgive udtalelse.

5. Kommissionen fremsatte den 22. maj 2002 et ændret forslag.

6. Rådet gav den 3. juni 2002 sin enstemmige politiske tilslutning til det udkast til fælles holdning.

7. I overensstemmelse med traktatens artikel 251 vedtog Rådet sin fælles holdning den 23. september 2002.

II. FORMÅL

Forslaget tager sigte på at modernisere direktiv 83/477/EØF med henblik på en bedre beskyttelse af arbejdstagere, der er udsat for asbest under arbejdet.

III. GENNEMGANG AF DEN FÆLLES HOLDNING

1. GENERELLE BEMÆRKNINGER

Hovedformålet med ændringen af direktivet er at indføre én enkelt grænseværdi for eksponering af arbejdstagerne (artikel 8) i stedet for de to grænseværdier i det oprindelige direktiv.

Andre ændringer vedrører bl.a. anvendelsesområdet (ophævelse af udelukkelsen af skibsfart og luftfart), forenkling af bestemmelserne i tilfælde af begrænset eksponering, metoden til måling af luftens asbestindhold, påvisning af asbest og uddannelse af arbejdstagerne.

2. EUROPA-PARLAMENTETS ÆNDRINGER

Europa-Parlamentet vedtog 37 ændringer under førstebehandlingen.

2.1. De af Europa-Parlamentets ændringer, som Kommissionen ikke har accepteret

Kommissionen har i sit ændrede forslag ikke accepteret følgende 25 af Europa-Parlamentets ændringer: ændring 2, 3, 4, 6, 7, 8, 9, 12, 13, 14, 16, 21, 24, 26, 27, 28, 30, 33, 35, 36, 37, 38, 40, 41 og 42.

2.2. De af Europa-Parlamentets ændringer, som Kommissionen har accepteret

Kommissionen accepterede følgende ni af Europa-Parlamentets ændringer i deres helhed: ændring 1, 11, 17, 18, 19, 22, 31, 32 og 34.

Endvidere accepterede Kommissionen enten delvis eller principielt følgende tre ændringer: ændring 20, 23 og 25.

3. ÆNDRINGER, SOM RÅDET HAR FORETAGET I KOMMISSIONENS ÆNDREDE FORSLAG

3.1. Ændringer vedrørende ændringer foretaget af Europa-Parlamentet

Blandt de ændringer, som Kommissionen accepterede, accepterede Rådet helt ændring 1 og delvis ændring 25 og 34. Desuden fandt Rådet, at teksten til den fælles holdning principielt og delvis dækkede henholdsvis ændring 19 og 20.

Derimod kunne ændring 11, 17, 18, 22, 23, 31 og 32 ikke accepteres af nedenfor angivne grunde.

3.1.1. Betragtning 10 og artikel 4, stk. 2, litra c): oplysning om forekomst af asbest og meddelelse om foranstaltninger til at mindske den (ændring 11 og 17)

Rådet finder det ikke relevant i forbindelse med lovgivning om sikkerhed og sundhed på arbejdspladsen at udvide arbejdsgiverens forpligtelse til at give oplysninger om forekomst af asbest og om de foranstaltninger, der er truffet til forebyggelse af forurening i umiddelbar nærhed af bygningen eller arbejdsstedet, til området uden for dette.

3.1.2. Artikel 4, stk. 2, litra d) (nyt): meddelelse om underentreprenører og arbejdstagere, der udfører asbestarbejde (ændring 18)

Rådet ønskede ikke, at arbejdsgiveren som noget nyt skal give meddelelse om den virksomhed og de arbejdstagere eller den enhed, der er ansat til at udføre asbestarbejde, fordi arbejdsgiveren selv er den ansvarlige, der er myndighederne bekendt, og som er deres kontaktperson.

3.1.3. Artikel 6, stk. 2: udslip af asbeststøv i luften (ændring 19)

Rådet fandt, at princippet bag ændring 19 allerede var dækket af teksten til den fælles holdning, da det var umuligt at sondre mellem luften inden og uden for byggepladsen.

3.1.4. Artikel 10, stk. 3: brug af individuelt åndedrætsværn (ændring 22)

Indførelsen af obligatoriske hvileperioder for arbejdstagere, der bærer individuelt åndedrætsværn fik ikke tilslutning fra Rådet, fordi det fandt, at hvileperioder, som vil indebære, at værnet fjernes, endog vil kunne øge risikoen for, at arbejdstageren udsættes for asbeststøv.

Desuden fandt Rådet, at generelle regler for hvileperioder vil være uhensigtsmæssige, da behovet for dem skal fastlægges i hvert enkelt tilfælde.

3.1.5. Artikel 10a, stk. 1: indsamling af oplysninger (ændring 23)

Rådet mente ikke, det er relevant at udvide henvisningen til mulige informationskilder til at omfatte lokale myndigheder, civilbeskyttelsen osv., da det kunne pålægge arbejdsgiveren, der har ansvaret for arbejdspladsområdet, og de berørte myndigheder bureaukratiske byrder.

3.1.6. Artikel 12a, stk. 2, litra a): uddannelse med hensyn til asbestrisici (ændring 31)

Rådet ønskede ikke at indføre nærmere detaljer med hensyn til forpligtelsen til at uddanne arbejdere, fordi meget detaljerede uddannelseskrav kunne stride imod målet om let forståelig uddannelse.

3.1.7. Artikel 12a, stk. 2, litra i): Uddannelse med hensyn til lægetilsyn (ændring 32)

Da det er vanskeligt på forhånd at fastlægge hyppigheden af lægetilsyn, som i vidt omfang afhænger af omstændighederne i det enkelte tilfælde, fandt Rådet det ikke relevant at udvide indholdet af uddannelsen til at omfatte dette aspekt.

3.1.8. Artikel 15, stk. 3: fortsat tilsyn (ændring 34)

Rådet godkendte i vidt omfang den nye artikel 15, stk. 3, med en ændring i andet afsnit, hvor det ændrede "efter at arbejdet er ophørt" til "efter at de ikke længere udsættes for asbest", for at bringe teksten til afsnit 2 i overensstemmelse med teksten til afsnit 1, hvor det hedder, "at de ikke længere udsættes for asbest."

3.2. Yderligere ændring

Rådet indsatte et nyt punkt 5 i artikel 1 i det ændrede direktiv vedrørende artikel 5, stk. 2, i direktiv 83/477/EØF.

Med denne ændring forbydes alle aktiviteter, der udsætter arbejdstagerne for asbestfibre, med undtagelse af nedrivningsarbejde og bortskaffelse af affaldsprodukter i forbindelse med nedrivning og fjernelse af asbest.

Rådet fandt i lyset af de seneste videnskabelige oplysninger om farerne ved asbest, at dette var en effektiv og rimelig måde til beskyttelse af arbejdstagere mod undgåelig eksponering af asbestfibre.

IV. KONKLUSION

Rådet kunne ikke acceptere alle de ændringer fra Europa-Parlamentet, som Kommissionen havde medtaget i sit ændrede forslag.

Rådet finder imidlertid, at teksten til den fælles holdning generelt er i overensstemmelse med de grundlæggende mål i Kommissionens forslag samt med dem, Europa-Parlamentet har tilstræbt i de ændringer, det har foreslået.

Rådet vil også gerne understrege, at teksten til den fælles holdning er mere vidtgående end teksten til Kommissionens oprindelige forslag på et vigtigt punkt, nemlig forbuddet mod langt de fleste aktiviteter, som kunne betyde, at arbejdstagere udsættes for asbestfibre.

Ved i betydeligt omfang at styrke teksten til direktiv 83/477/EØF forbedrer den fælles holdning i væsentlig grad beskyttelsen af arbejdstagere mod farerne for at være udsat for asbest.